Santrauka Italijos teisingumo sistema grindžiama tvirta teisine sistema, kad būtų apsaugotas teismų sistemos, be kita ko, prokurorų, nepriklausomumas. 2020 m. rugpjūčio mėn. vyriausybė pasiūlė reformuoti Aukščiausiąją teismų tarybą ir kitus teisingumo sistemos aspektus. Svarbu, kad tokia reforma būtų garantuojamas teismų sistemos nepriklausomumas, didinant skaidrumą ir sąžiningumą. Teisingumo sistemos veiksmingumo srityje vis dar kyla didelių iššūkių. Parlamente svarstomos naujos reformos, kuriomis siekiama supaprastinti civilinį ir baudžiamąjį procesą. Įgyvendinant šias reformas, kartu didinant žmogiškuosius išteklius ir skaitmeninimo mastą, siekiama spręsti dėl neišnagrinėtų bylų kylančius sunkumus. 2019 m. Italija toliau stiprino savo kovos su korupcija institucinę ir teisinę sistemą. Įgyvendinus anksčiau priimtas priemones, 2019 m. sausio mėn. priimtu kovos su korupcija įstatymu buvo dar labiau sugriežtintos bausmės už korupcinio pobūdžio nusikalstamas veikas ir sustabdytas senaties terminų po teismo sprendimo pirmoje instancijoje priėmimo taikymas. Be to, numatyta, kad kovos su organizuotu nusikalstamumu tyrimo priemonėmis bus naudojamasi ir tiriant korupcinio pobūdžio nusikalstamas veikas. Nacionalinė kovos su korupcija tarnyba sustiprino savo vaidmenį skleidžiant korupcijos prevencijos kultūrą ir toliau vykdė viešųjų sutarčių stebėsenos ir reguliavimo funkcijas. Patvirtinta apie pažeidimus pranešančių asmenų apsaugos sistema. Italijoje dar nepriimti išsamūs lobistinę veiklą reglamentuojantys teisės aktai, o interesų konfliktams taikoma tvarka nėra nuosekli. Gebama itin efektyviai nustatyti korupcines nusikalstamas veikas, jas ištirti ir vykdyti baudžiamąjį persekiojimą už jas, o tą padaryti padeda teisėsaugos institucijų kompetencija kovojant su organizuotu nusikalstamumu. Vis dėlto represinių priemonių efektyvumą mažina pernelyg ilgai trunkantis baudžiamasis procesas. Parlamente svarstoma plataus masto reforma, siekiant supaprastinti baudžiamąjį procesą. Italijos Konstitucijoje įtvirtinta saviraiškos ir informacijos laisvė bei skaidrumo žiniasklaidos priemonių nuosavybės srityje principas. Italijos audiovizualinės žiniasklaidos reguliavimo institucija laikoma nepriklausoma ir efektyvia. Italijos žiniasklaidos politinė nepriklausomybė tebėra probleminis aspektas dėl to, kad nėra efektyvaus reglamentavimo dėl interesų konfliktų prevencijos visų pirma audiovizualinės žiniasklaidos srityje. Italijoje įsteigtas centras, kurio tikslas – stebėti žurnalistams kylančias grėsmes ir rengti būtinas apsaugos priemones, taip sprendžiant su žurnalistų saugumu susijusias problemas. Remiantis Konstitucija ir Europos Žmogaus Teisių Teismo jurisprudencija saviraiškos laisvės srityje, teismuose buvo užginčytos laisvės atėmimo bausmės už šmeižtą. Šiuo metu šis klausimas nagrinėjamas parlamente. Dėl stabdžių ir atsvarų sistemos pažymėtina, kad Konstitucinio Teismo vaidmuo išlieka svarbus ir jis neseniai paragino pilietinę visuomenę ir plačiąją visuomenę aktyviau dalyvauti jo teisminiuose procesuose. Reglamentavimo poveikio vertinimas ir suinteresuotųjų subjektų konsultavimas pagerėjo, tačiau šie aspektai toliau gali būti tobulinami. Parlamente svarstomos reformos, kuriomis siekiama įsteigti nacionalinę žmogaus teisių instituciją, kurios vis dar nėra. Susiformavusi aktyvi pilietinė visuomenė, tačiau prieš kai kurias NVO vykdomos šmeižto kampanijos, ypač tam tikrose srityse, pavyzdžiui, migracijos.





I.Teisingumo sistema

Teisingumo sistema apibrėžta Konstitucijoje , kurioje įtvirtintas jos nepriklausomumas ir savarankiškumas . Bendrosios kompetencijos teismai turi jurisdikciją nagrinėti civilines ir baudžiamąsias bylas, jie sudaro sistemą, grindžiamą trijų instancijų principu. Pirmosios instancijos teismams priskiriami taikos teismai, bendrosios kompetencijos teismai ir nepilnamečių teismai. Apeliaciniai teismai priskiriami antrosios instancijos teismams, o Aukščiausiasis Kasacinis Teismas yra aukščiausiosios instancijos teismas. Administracinė teisena vykdoma pirmosios instancijos teismuose (Tribunali Amministrativi Regionali) ir antrosios instancijos teismuose (Consiglio di Stato and Consiglio di giustizia amministrativa per la Regione Sicilia). Auditorių teismui (Corte dei Conti, regioninė ir centrinė kolegijos) teismingos bylos buhalterinės apskaitos srityje. Mokestinius ginčus pirmojoje ir antrojoje instancijose nagrinėja finansų teismai (Commissioni Tributarie Provinciali and Regionali), o paskutinėje instancijoje – Aukščiausiasis Kasacinis Teismas. Prokuratūros struktūra atitinka teismų struktūrą. Organizuoto nusikalstamumo ir kitų sunkių nusikaltimų srityje baudžiamąjį persekiojimą vykdo apygardų kovos su mafija direktoratai. Remiantis teismo pareigūnų vieningumo principu tiek bendrosios kompetencijos teismų teisėjai, tiek valstybės prokurorai yra teismo pareigūnai, jiems taikoma bendra karjeros struktūra ir jie yra pavaldūs Aukščiausiajai teismų tarybai (Consiglio Superiore della Magistratura) . Administracines, buhalterinės apskaitos ir mokestines bylas nagrinėjantys teisėjai pavaldūs nepriklausomiems teismų organams (atitinkamai Consiglio di Presidenza della giustizia amministrativa, Consiglio di Presidenza della Corte dei Conti ir Consiglio di Presidenza della giustizia tributaria). Nacionalinė advokatų taryba yra pagal teisės aktus įsteigtas nepriklausomas ir savarankiškas organas.

Nepriklausomumas

Sukurta tvirta teisinė sistema, kad būtų užtikrintas teisėjų ir prokurorų nepriklausomumas. Teismų sistema yra visiškai atskirta nuo kitų Konstitucijoje įtvirtintų valdžios formų. Aukščiausioji teismų taryba įpareigota užtikrinti teismų sistemos nepriklausomumą. Visi sprendimai dėl įdarbinimo, perkėlimo, paaukštinimo, profesinio įvertinimo ir drausminių priemonių gali būti peržiūrėti teismo. Prokurorai, kaip teismų sistemos nariai, yra nepriklausomi ir turi tas pačias garantijas kaip ir teisėjai. Kaip pažymi Venecijos komisija, tai atitinka Europoje plačiai paplitusią tendenciją formuoti labiau nepriklausomą prokuratūrą. Kasacinio Teismo generalinis prokuroras, kurį skiria Aukščiausioji teismų taryba, nėra susietas pavaldumo santykiais su įvairiomis prokuratūromis.

Teismų nepriklausomumo suvokimas Italijoje yra prastas. Tik 31 proc. plačiosios visuomenės respondentų ir 36 proc. bendrovių respondentų mano, kad teismai yra „pakankamai arba visiškai nepriklausomi“ ir taip manančiųjų dalis 2020 m. sumažėjo, palyginti su 2019 m. Pagrindinės priežastys, dėl kurių, plačiosios visuomenės narių ir bendrovių atstovų nepriklausomumo suvokimas yra nepakankamas, yra vyriausybės ir politikų kišimasis ir daromas spaudimas, taip pat dėl ekonominių arba kitų konkrečių interesų daromas spaudimas.

Vyriausybė pasiūlė reformuoti Aukščiausiąją teismų tarybą ir kitus teisingumo sistemos aspektus. Pagal Konstituciją Aukščiausioji teismų taryba (Consiglio Superiore della Magistratura, toliau – CSM) įsteigta kaip nepriklausomas ir savarankiškas organas, kurio du trečdaliai narių yra teisėjai, kuriuos renka jų kolegos iš visų lygių teisminių institucijų. Kiti nariai yra Parlamento išrinkti profesinės veiklos teisminėse institucijose nevykdantys nariai, kurie yra teisės srities universitetų profesoriai ir teisininkai, turintys ne mažiau kaip penkiolikos metų patirtį. Ex officio nariai yra Respublikos Prezidentas (kuris taip pat yra CSM pirmininkas), Kasacinio Teismo pirmasis pirmininkas ir Kasacinio Teismo generalinis prokuroras. Tarybos teisėjai nariai renkami trijose nacionalinėse kolegijose. 2019 m. CSM susidūrė su sąžiningumo problemomis, kurias, kaip atskleista per baudžiamąjį tyrimą, lėmė rimti kaltinimai dėl aukšto rango prokurorų paskyrimo. Dėl šio tyrimo atsistatydino penki CSM nariai. Buvo surengti nauji rinkimai kai kuriems iš šių narių pakeisti. Pradėtas drausminis procesas ir imtasi tam tikrų prevencinių priemonių. Be to, Nacionalinė teisėjų asociacija panaikino vieno iš teisėjų narystę asociacijoje. 2020 m. rugpjūčio 7 d. vyriausybė pateikė įstatymo, kuriuo reformuojama Aukščiausioji teismų taryba, projektą, siekiant išspręsti anksčiau nurodytame baudžiamajame tyrime iškeltas problemas. Vykdant tokią reformą numatyta padidinti Tarybos narių skaičių, įsteigti 19 teritorinių teisėjų kolegijų ir sukurti naują drausmės tarybą. Be to, reformos projekte numatytos naujos taisyklės, siekiant padidinti aukšto rango teisėjų ir prokurorų skyrimo skaidrumą. Jose numatyta galimybė CSM kandidatus pasirinkti burtų keliu. Svarbu, kad vykdant bet kokią reformą būtų atsižvelgta į Europos Tarybos rekomendacijas dėl Teismų tarybų, įskaitant jų narių rinkimą . Be to, reformos projektu siekiama griežtinti reikalavimus teisėjams dėl įsitraukimo į politinę veiklą. Šiuo klausimu neseniai buvo sugriežtinti reikalavimai dėl pareigos deklaruoti turtą ir imtasi tikslinių iniciatyvų, siekiant didinti informuotumą apie teisėjų etiką ir teismų nepriklausomumą, nors GRECO buvo iškėlusi teisėjų politinės veiklos tinkamo reguliavimo trūkumo klausimą.

Kokybė

Skirta išteklių papildomiems teisėjams ir administracijos personalui. 2019 m. biudžeto įstatyme numatyta įdarbinti 600 naujų teisėjų civilines ir baudžiamąsias bylas nagrinėjančiuose teismuose, juos paskirstant į Kasacinį Teismą ir žemesnės instancijos teismus, taip pat į prokuratūrą. Naujų teisėjų įdarbinimo procesą numatyta baigti iki 2021 m. pabaigos ir planuojama, kad taip bylos bus nagrinėjamos veiksmingiau. 2020 m. biudžeto įstatyme nustatytos lankstesnės taisyklės dėl teisėjų skyrimo ir sudaryta galimybė teisėjams savanoriškai prisijungti prie „lanksčių darbo grupių“, siekiant išspręsti konkrečias susikaupusias bylas. Neseniai 850 papildomų teisėjų buvo įpareigoti padėti spręsti ilgų teisminių procesų taip pat ir apeliaciniuose teismuose problemą. Planuojama, kad 2020 m. bus įdarbinta daug administracinių darbuotojų į laisvas pozicijas, o nauji konkursai bus surengti 2021 m. Be to, ypatingos priemonės, kuriomis siekiama, kad greičiau būtų išnagrinėtos neišnagrinėtos bylos, ir baudžiamuosiuose procesuose padidintas skaitmeninimo mastas, sudarė galimybes įdarbinti 1 000 darbuotojų dvejų metų laikotarpiui. Administracinės teisenos srityje 2018 m. biudžeto įstatyme numatyti papildomi 20 administracinių bylų teisėjų, o 2020 m. vasario mėn. sukurtas naujas Valstybės Tarybos skyrius ir du nauji skyriai viename iš pirmosios instancijos teismų (Tar Lazio). Vis dėlto išlieka tam tikrų sunkumų, kurie kyla dėl labai didelio skaičiaus neužimtų teisėjų pozicijų, visų pirma pirmosios instancijos teismuose.

Vykdomomis reformomis siekiama toliau didinti teisingumo sistemos skaitmeninimo mastą. Pasiekta pažanga skaitmeninant teismo procesus pirmosios ir antrosios instancijos civilinių bylų teismuose, o Kasaciniame Teisme (civilinių bylų skyrius) šios priemonės yra testuojamos. Šiuo metu visi dokumentai pirmosios ir antrosios instancijos teismo procesuose rengiami, pasirašomi, siunčiami ir archyvuojami – jų paieškos ir susipažinimo su jais tikslu – skaitmeniniu formatu. Parlamente svarstomu civilinio proceso reformos projektu toliau būtų didinamas skaitmeninimo mastas, numatant dokumentų teikimą tik elektroniniu būdu ir daugiau elektroninių priemonių, taip pat žyminio mokesčio mokėjimą elektroninėmis priemonėmis ir platesnio masto skaitmeninimą taikos teismuose. Baudžiamojo proceso skaitmeninimas yra dalinis, apimantis pranešimų ir informacijos teikimą, elektroninius registrus ir elektroninę sąsają su Advokatų asociacija, suteikiant prieigą visuomeniniams gynėjams. Parlamente svarstomame baudžiamojo proceso reformos projekte numatyta galimybė dokumentus ir pranešimus teikti elektroninėmis priemonėmis, kurių įvairovė bus didesnė. Pasiekta pažanga skaitmeninimo procese administraciniuose teismuose. Neseniai priimtu pakeitimu panaikintas reikalavimas teikti popierinę kopiją, kai teikiama skaitmeninė dokumento kopija.

Esami skaitmeninimo sprendimai ir teisės aktai sudarė galimybę teismams toliau dirbti tam tikra apimtimi per COVID-19 pandemiją. Atsižvelgdama į COVID-19 pandemiją vyriausybė patvirtino veiklos organizavimo priemones, kurios turi būti įgyvendintos bendradarbiaujant su teismų vadovais ir Aukščiausiąja teismų taryba, sudarant galimybę posėdžius rengti civilinėse ir baudžiamosiose bylose. Ši krizė paskatino paspartinti baudžiamųjų procesų skaitmeninimą – prokurorams buvo suteikta galimybė apklausti liudytojus ir įtariamuosius per vaizdo konferenciją, taip pat paskirti ekspertus. Be to, Aukščiausiasis Kasacinis Teismas, Aukščiausiojo Kasacinio Teismo generalinė prokuratūra ir Nacionalinė advokatų asociacija (Consiglio Nazionale Forense) pasirašė susitarimo memorandumą dėl skaitmeninių dokumentų. Iš pradžių administraciniuose teismuose teismo posėdžiai buvo sustabdyti, o vėliau rengiami nuotoliniu būdu. Valstybės Taryba ir Advokatų asociacijos taip pat pasirašė susitarimo memorandumą dėl nuotolinių teismo posėdžių.

Gerinama elektroninė prieiga prie teismo sprendimų. Suteikiama visapusiška elektroninė prieiga prie aukščiausios instancijos civilinių ir baudžiamųjų bylų teismų sprendimų, o kiek tai susiję su pirmosios ir antrosios instancijos teismais, šiuo metu įgyvendinamos Aukščiausiosios teismų tarybos priimtos rezoliucijos dėl teismo sprendimų paskelbimo .

Parlamente svarstomos reformos, kuriomis siekiama pertvarkyti pirmosios ir antrosios instancijos mokesčių teismus ir labiau juos specializuoti. Atsižvelgiant į smarkiai didėjantį mokestinių ginčų bylų, kurios pasiekia aukščiausios instancijos teismus, skaičių kyla susirūpinimas dėl Italijos teisingumo sistemos mokesčių srityje pirmosios ir antrosios instancijos teismuose kokybės . Problemą iškėlė GRECO, kuri atsižvelgė į tam tikrą pažangą, tačiau atkreipė dėmesį į tai, kad nėra reguliarių mokymų ir sisteminės priežiūros, įskaitant periodinį vertinimą ir Profesinio elgesio kodekso taikymą .

Nustatyti standartai siekiant pagerinti teismo sprendimų kokybę. Standartai nustatyti bendradarbiaujant teisminėms institucijoms ir teisininkams, padedant Teisingumo ministerijai . Standartais siekiama aiškesnių ir glaustesnių teismo proceso dokumentų. Tai taip pat sudarė sąlygas visapusiškai vykdyti skaitmeninimo procesą Kasaciniame Teisme nagrinėjant civilines bylas. Sprendimų kokybės patikra padeda užtikrinti aukštą jų kokybės lygį.